[image: image1.png]



הכנסת
PAGE  
22
ועדת החוקה, חוק ומשפט
09/05/2017

הכנסת העשרים
מושב שלישי
<פרוטוקול מס' 377>
מישיבת ועדת החוקה, חוק ומשפט
יום שלישי, י"ג באייר התשע"ז (9 במאי 2017), שעה 9:30
<סדר היום:>
<תקנות המאבק בטרור (ניהול רכוש שנתפס ושחולט), התשע"ז–2016.>
נכחו:

<חברי הוועדה:> 
זאב בנימין בגין – היו"ר
<מוזמנים:> 
	מנהלת יחידת החילוט, משרד המשפטים 
	–
	דנה נאמן כהן

	מח' יעוץ וחקיקה, משרד המשפטים 
	–
	ליז עליזה מונטיליו בר-לב

	מנהלת מחלקה, משרד המשפטים 
	–
	נעמה פויכטונגר

	מתמחה, משרד המשפטים 
	–
	צופית הדר לוריא

	האפוטרופוס הכללי 
	–
	מריה  פראטקין

	משרד הביטחון 
	–
	גל כהן

	יועמ"ש, משרד הביטחון 
	–
	ענבר לינהרד

	ר' חוליית הלבנת הון ומימון טרור, המשרד לביטחון פנים 
	–
	אסף  וישניה 

	עוזרת ליועמ"ש, המשרד לביטחון פנים 
	–
	רעיה שטנר

	אגף החשב הכללי, משרד האוצר 
	–
	עמית וסאל

	הפורום המשפטי למען ישראל 
	–
	עינת קורמן


<ייעוץ משפטי:>
אפרת חקאק
<מנהל/ת הוועדה:>
אסף פרידמן
<רישום פרלמנטרי:>
חנה כהן
<תקנות המאבק בטרור (ניהול רכוש שנתפס ושחולט), התשע"ז - 2016>
<היו"ר זאב בנימין בגין:>
שלום לכולם. התבקשתי גם היום לנהל את הדיון הזה ולשבת בראשו. הנושא: תקנות המאבק בטרור (ניהול רכוש שנתפס ושחולט), התשע"ז-2016 - - -
<נעמה פויכטונגר:>
2017. 

<היו"ר זאב בנימין בגין:>
2017, סליחה. כתוב 2016. 2017, טעות סופר. אנחנו מתחילים. משרד המשפטים, בבקשה. 
<נעמה פויכטונגר:>
אנחנו מביאים פה את הסט השני של התקנות מכוח חוק המאבק בטרור בהתאם לסעיף ההסמכה. מדובר הפעם בתקנות של שר המשפטים בהסכמת משרד האוצר. סעיף 68 לחוק המאבק בטרור מסמיך את האפוטרופוס הכללי לנהל רכוש שנתפס ושחולט לפי הוראות החוק, בין בהליך פלילי ובין במסגרת החלטה מינהלית. התקנות האלה נועדו להסדיר את האופן שבו האפוטרופוס הכללי מנהל את הרכוש הזה. הן פחות או יותר הולכות בעקבות הסדרים דומים שקיימים בהקשרים אחרים בחקיקה הישראלית. אין לנו היום תקנות קיימות בהקשר הזה, משום שעד היום - - - 
<היו"ר זאב בנימין בגין:>
"בהקשרים אחרים", כלומר פליליים?

<נעמה פויכטונגר:>
כן, סמים, פשיעה. מדובר פה בהסדר שנתפר למידותיו של חוק המאבק בטרור, ואנחנו שמחים להציג אותו לוועדה. 

<היו"ר זאב בנימין בגין:>
עוד מישהו רוצה בדברים הקדמה? אין. מבוא? אין. פתיחה? אין לאף אחד. אז אנחנו ניגש להקראה.  נעמה, בבקשה. אתמול עשית את זה באופן ממש מצטיין ואנחנו נמשיך באותה דרך. 
<נעמה פויכטונגר:>
תקנות המאבק בטרור (ניהול רכוש שנתפס ושחולט), התשע"ז-2017
בתוקף סמכותי לפי סעיף 97(א)(2) לחוק המאבק בטרור, התשע"ו-2016 (להלן – החוק), בהסכמת שר האוצר ובאישור ועדת החוקה, חוק ומשפט של הכנסת, אני מתקינה תקנות אלה:
	הגדרות
	1. 
	בתקנות אלה:

	
	
	"האפוטרופוס הכללי" – יחידת החילוט באפוטרופוס הכללי;

	
	
	"הגורם הממונה" – עובד בכיר במשרד הביטחון ששר הביטחון מינה אותו לעניין תקנות אלה;

	
	
	"החשב הכללי" – החשב הכללי במשרד האוצר או מי מטעמו; 

	
	
	"צו חילוט" – צו בית משפט לחילוט רכוש שניתן מכוח סעיף 53 לחוק או צו של שר הביטחון לחילוט רכוש שניתן מכוח סעיף 66 לחוק; 

	
	
	"צו תפיסה" – צו זמני לתפיסת רכוש שניתן על ידי בית משפט מכוח סעיף 53 לחוק, או צו תפיסה מינהלי כמשמעותו בסעיף 56(א) לחוק שניתן על ידי שר הביטחון;


	
	
	"רכוש בניהול זמני" – רכוש שתפס האפוטרופוס הכללי או שהועבר לניהולו  מכוח צו תפיסה, או רכוש שנתפס מכוח הוראות החוק וטרם ניתן לגביו צו תפיסה. 


אם יורשה לי בהקשר הזה, אני רק מבקשת להעיר – אמנם סעיף 68 לחוק הנוסח שלו מבהיר שהצווים עצמם הם האסמכתא לאפוטרופוס הכללי לנהל את הרכוש, בפרקטיקה, מטבע הדברים, הרכוש מגיע לאפוטרופוס הכללי, רצוי יחסית בסמוך למועד תפיסתו, ולמעשה האפוטרופוס מתחיל לטפל בו בהתאם לסטנדרטים שאנחנו מקווים לקבוע היום כבר מהרגע שזה מגיע אליהם. לכן התקנות מתייחסות גם לתרחיש הזה, להבנתנו מכוח פרשנות סבירה של כוונת המחוקק בהקשר הזה. 
<היו"ר זאב בנימין בגין:>
כיוון שהפסקת בהקראה – דיונינו הם כמובן פומביים, הם משודרים, כפי שהלוח מראה, באינטרנט ברגע זה. אני רואה פה מצלמה, שכמובן מותרת, אין שום בעיה, אני רק רוצה להבטיח לך, ואולי לחסוך בזמנך, ששערוריות לא יהיו בדיון הזה והוא יתנהל על מי מנוחות. אלה עניינים לגמרי טכניים. אם תרצה להמשיך עכשיו בצילום, כמובן שלא נתנגד וגם נרגיש חשובים. אבל שיהיה ברור מה התוכנית – התוכנית היא ללא סקנדל. 
<גל כהן:>
עכשיו הוא עוד יותר ירצה לצלם, כי מה שאמרת חשוד בכלל. 

<היו"ר זאב בנימין בגין:>
הוא לעולם לא מצולם. 

נעמה, בבקשה. 

<נעמה פויכטונגר:>
	מסירת צו תפיסה או צו חילוט לאפוטרופוס הכללי
	2.
	(1) צו תפיסה או צו חילוט, וכן צו המתקן או המבטל את אחד מאלה, יומצאו לאפוטרופוס הכללי על ידי התובע או קצין החקירות שלבקשתו ניתן הצו, ולעניין צו של שר הביטחון – על ידי הגורם הממונה, בציון תקופת תוקפו של הצו.


<היו"ר זאב בנימין בגין:>
לא הוגדר קצין החקירות. מיהו קצין החקירות? מיהו ומהו קצין החקירות? זה מופיע פה לראשונה.  אני לא זוכר שיש לנו את זה בחוק שלנו. 

<אסף וישניה:>
גם בחוק הרגיל לא מגדירים מיהו קצין החקירות. בפרקטיקה זה אותו קצין שאחראי על אותו תיק חקירה. כלומר, לא מגדירים את הדרגה שלו או את התפקיד שלו, כי זה משהו שהוא משתנה. 
<היו"ר זאב בנימין בגין:>
אני מציע להוסיף את ההגדרה בדומה למה שהמשטרה הגדירה עכשיו, כמו שהגדרנו את הגורם הממונה. אם אנחנו לא רוצים לסייג ולומר שהוא מדרגה זו וזו, אין לי בעיה עם זה ובלבד שהקורא יבין על מה מדובר.  קצין החקירות לדידך הוא איש משטרה, קצין משטרה - - - 
<אסף וישניה:>
כן. 

<היו"ר זאב בנימין בגין:>
אבל אני יכול להניח שהוא קצין חקירות במכס. יש לנו חוקרים כאלה. 

<נעמה פויכטונגר:>
כמו שעלה מההגדרות הקודמות, בעצם לאפוטרופוס הכללי מתנקז רכוש שהגיע מכמה מקורות. המקור הזה שאליו מתייחס קצין החקירות הוא המסלול הפלילי הרגיל שמכוחו המשטרה פועלת כבר שנים. החידוש היחיד כאן זה שהרכוש הזה מועבר בסוף לניהולה של דנה, ליחידת החילוט. לכן דווקא פה אין בתקנות האלה שום חידוש, לא של פרוצדורה ולא של סמכויות. קצין החקירות לכאורה מתייחס כאן למנגנון קיים וידוע. בהסכמתך, אני יכולה לברר אחר כך, יחד עם אפרת, איך להבהיר בנוסח שלזה הכוונה, שאין פה שום יצירה חדשה. 

<היו"ר זאב בנימין בגין:>
מכל מקום, אני לא הבנתי. בזמנו שמעתי ממפקד חיל הים בתוארו דאז, עמי איילון, איך שולחים מברק קצר - כי צריך להיות מאוד קצר – מצוללת אל מפקדת חיל הים בחוף. מפקד הצוללת מנסח את המברק המאוד קצר, קורא לטבח, הטבח עובר ואומר: הבנתי. ההנחה היא שאם טבח הצוללת הבין, גם מפקדת חיל הים תבין. היות שאני לא הבנתי, אז אני מציע להבהיר. 
<דנה נאמן:>
אני יכולה להוסיף. "קצין חקירות" – הכוונה לקצין במשטרת ישראל שבידו סמכויות תפיסה על-פי פקודת סדר הדין הפלילי. זה מכוח סעיף 62 - - - 
<היו"ר זאב בנימין בגין:>
אין לי בעיה עם כל הגדרה, אני חושב שנוסיף אותה כדי שלא יטעה קורא אחר שלא יכול כבר לשאול שאלות, כי כבר תיקנו. 

<דנה נאמן:>
אין שום בעיה. 

<אפרת חקאק:>
אני אוסיף גם שקצין החקירות פה משמש רק כצינור, אין לו סמכויות. 

<דנה נאמן:>
יש לו סמכויות תפיסה מכוח הפסד"פ. 
<אפרת חקאק:>
אבל בתקנה הזאת אנחנו לא מקנים לו סמכויות, אלא הוא משמש כצינור. 

<היו"ר זאב בנימין בגין:>
יש לי כאן גם תובע. 

<אפרת חקאק:>
נכון. 

<היו"ר זאב בנימין בגין:>
תנסו להבהיר את זה. למשל, לו נכתב "התובע המשטרתי" או "קצין החקירות במשטרה", משהו שיבהיר את המעמד של בעל התפקיד הזה. 

<דנה נאמן:>
אולי נסביר את המקורות החוקיים השונים - - -

<היו"ר זאב בנימין בגין:>
אין בעיה, רק תוסיפו. 

<נעמה פויכטונגר:>
	
	
	(2) חל שינוי בתקופת תוקפו של הצו, לפי החלטת בית משפט או בהתאם להוראות סעיף 58 לחוק, יודיע על כך התובע, קצין החקירות או הגורם הממונה לפי העניין, לאפוטרופוס הכללי. 

	רישום רכוש שנמסר לניהול
	3.
	 האפוטרופוס הכללי ירשום לגבי רכוש שקיבל לניהולו מכוח הוראות החוק,  את הפרטים המפורטים להלן:

	
	
	(1) לגבי רכוש שניתן לגביו צו תפיסה או צו חילוט - מספר התיק בבית המשפט שנתן את הצו או מספר האסמכתא לצו המנהלי של שר הביטחון בדבר תפיסת הרכוש או חילוטו, לפי העניין, זהות נותן הצו ופירוט טיבו של הצו שניתן;

	
	
	(2) תאריך מתן צו התפיסה או צו החילוט ומשך תוקפו של הצו, ולגבי רכוש שטרם ניתן לגביו צו – תאריך תפיסת הרכוש;

	
	
	(3) שמות הצדדים, פרטי זיהוי בעל הרכוש, המחזיק ברכוש, והטוען לזכות ברכוש – הכול ככל שהם ידועים;


<היו"ר זאב בנימין בגין:>
מי הם "הצדדים" ב-(3)? "בעל הרכוש" – הבנתי; "מחזיק" – הבנתי; "טעון לזכות" – הבנתי. מי הם "הצדדים"?

<נעמה פויכטונגר:>
אם מדובר בתפיסה בהליך פלילי למשל, יש לנו את התביעה ויש את הנאשם מהצד השני. 
<היו"ר זאב בנימין בגין:>
ופה? ומה בעניין שלפנינו? אלה תפיסות על-פי חוק המאבק בטרור. מי הם הצדדים?

<נעמה פויכטונגר:>
חוק המאבק בטרור כולל גם תפיסות במסגרת הליך פלילי, כך שכאשר יש שני צדדים, מדובר בצדדים. 

<היו"ר זאב בנימין בגין:>
אבל אנחנו מתקינים עכשיו תקנות לצורך יישום חוק המאבק בטרור, התשע"ז. יש צדדים בהליך הזה?

<נעמה פויכטונגר:>
בחלק מהם כן ובחלק לא. 

<היו"ר זאב בנימין בגין:>
אז תתנו לי דוגמה מי יכולים להיות צדדים. 
<נעמה פויכטונגר:>
בתפיסה פלילית.  בתפיסה שנעשית במסגרת הליך פלילי יש לי שני צדדים. תמיד. 

<דנה נאמן:>
הפרקליטות, התביעה והחשוד שמיוצג. 

<אפרת חקאק:>
במסגרת חוק המאבק יש כמה מסלולים. 

<דנה נאמן:>
אם מדובר בטוען לזכות, למשל הבעלים של הרכוש שנתפס, שיכול להיות שונה מהחשוד שנחקר, וגם הוא רשאי להגיע לבית המשפט ולטעון את דברו. 
<היו"ר זאב בנימין בגין:>
אני עדיין תחת הרושם שאנחנו מדברים בחילוט אזרחי, שיצר אצלי בעיות אחדות בעת החקיקה. זה משהו בראשי. הבנתי, זה כולל את הפלילי. 
<נעמה פויכטונגר:>
כן. 
	
	
	(4) פרטי זיהוי הרכוש, מקום הרכוש והשימוש הנוכחי בו;

	
	
	(5) הערכת שוויו של הרכוש;

	
	
	(6) כל פרט אחר בנוגע לרכוש, המפורט בצו והנוגע לעניין.


ניהול רכוש בניהול זמני – כאן אני אעיר שלקראת הדיון הזה ישבנו יחד עם היועצת המשפטית של הוועדה. יש הסכמה, בינינו לפחות, לגבי איך ההסדר צריך להיות. אנחנו עדיין מתלבטים קצת לגבי האופן הכי נכון לכתוב אותו. לכן אני אסביר קודם מה רצינו לכתוב, מה אנחנו רוצים שההסדר יהיה – להחלטת הוועדה כמובן. נציג את שתי האפשרויות ואולי נכריע בהן בהמשך. 
הרישא היא כמובן: רכוש בניהול זמני ינוהל באופן סביר על-ידי האפוטרופוס הכללי במטרה לשמירה על ערכו. אני אבהיר: אנחנו מדברים פה על רכוש שעדיין אין לגביו צו חילוט סופי, זאת אומרת שהוא עדיין לא עובר לבעלות המדינה, אלא המדינה משמשת כמין בייביסיטר או נאמן לרכוש הזה. יכול להיות שבסוף היום הוא יעבור אלינו, יכול להיות שנצטרך להחזיר אותו. לכן בהקשר הזה האחריות של האפוטרופוס הכללי – ואת זה עושים יום יום באופן מקצועי – לעשות כל מה שאפשר כדי לוודא שהרכוש הזה שומר על ערכו, שאפשר לנהל אותו באופן סביר. 
<היו"ר זאב בנימין בגין:>
המטרה איננה – בסגנון – לא מטרה לשמירה, אלא במטרה לשמור. 

<נעמה פויכטונגר:>
נכון. 

<אפרת חקאק:>
אני אשמח אם דנה תסביר קצת יותר מה זה "לשמור על ערכו", מה זה כולל ומה זה לא כולל. 

<נעמה פויכטונגר:>
אני רק אשלים את המשפט בהקשר הזה. לפעמים, בגלל אופי הנכסים לא ניתן באופן אמיתי להחזיק אצלנו את הנכס ועדיין להבטיח שערכו יישמר, כי זה נכס שמתקלקל או שאלה נכסים שערכם לא יורד, אבל עלויות האחזקה שלהם כל כך גבוהות שהמדינה יוצאת בהפסדים מהניהול שלהם. במקרה כזה מה שאנחנו מבקשים, כמו שקיים גם בחקיקה אחרת, זה לאפשר להם גם למכור את הרכוש ולשמור את תמורתו, וזה נעשה בהוראת בית-משפט. 

עד כאן זה מה שאנחנו מבקשים לקבוע, והבנו מהיועצת המשפטית שגם לה זה נראה סביר. השאלה היתה מהי הדרך הפורמלית הנכונה להסמיך את בית-המשפט. יש פה אפשרות להפניה לסעיפים שונים. אני אתייחס לשני הנוסחים בהמשך, אבל קודם דנה תסביר על מה מדובר. 
<היו"ר זאב בנימין בגין:>
הבנתי מדבריך לרגע שהאפוטרופוס צריך לפנות לבית-המשפט כדי למכור. פה כתוב "רשאי".
<נעמה פויכטונגר:>
הבנת נכון. הכוונה היא שמכירה היא בהוראת בית-משפט. 

<היו"ר זאב בנימין בגין:>
אז במקום "רשאי" צריך לכתוב "יפנה".

<נעמה פויכטונגר:>
הרעיון הוא שהוא לא חייב למכור, ואם הוא רוצה למכור – אז הוא חייב. 

<אפרת חקאק:>
זה חלק מההתלבטות שלנו על הניסוח. 

<דנה נאמן:>
אני אסביר במה מדובר. חוק הטרור נכנס לתוקף כבר בנובמבר ולכן כבר צברנו קצת ניסיון של כמה חודשים באיזה רכוש מדובר, באיזה סוגי נכסים, מה הציוד שנתפס. לרוב מדובר במטלטלים מסוג של ברזלים, אלקטרודות וכל מיני ציוד אחר שמטבעו הוא נכס שהוא מתכלה עם הזמן, נכס שערכו יורד, נכס שאם אנחנו נחזיק אותו במחסן לאורך זמן אז הברזל יחליד, האלקטרודות לאו דווקא יהיו שמישות או רלוונטיות. אנחנו מוצאים את עצמנו יכולים לעמוד בפני אפשרות שאנחנו נחזיק ציוד שמתכלה למשך תקופות ארוכות עד שיצא צו תפיסה זמני על-ידי שר הביטחון, עד שיצא צו חילוט, עד שיהיו השגות לגבי אותם צווים, עד שיהיו דיונים בבתי-משפט. בדרך זו, אם אנחנו נמשיך להחזיק אותו במחסנים שלנו, אנחנו לא נשמור על ערכו כפי שאנחנו מצווים לעשות. ולכן במקרים שאנחנו מוצאים לנכון, שמדובר בנכס שמתכלה, נכס שאם אנחנו נמשיך להחזיק אותו ערכו ירד – הרבה פעמים מדובר למשל במשאיות ורכבים שמטבעם הם נכס כזה – אנחנו פונים לבית-המשפט. אנחנו עושים את זה כבר היום במסגרת הליכים פליליים, לא קשור לחוק הטרור, בבקשות למכור את הציוד הזה כבר עכשיו, לקבל תמורתו במזומן. הכסף הזה מושקע בקרן החילוט שאנחנו מנהלים, קרן שנושאת גם תשואה, ובדרך הזאת אנחנו מוצאים שאנחנו שומרים טוב יותר על ערכו של הרכוש. 
<היו"ר זאב בנימין בגין:>
מיהו השמאי שקובע את הערך?

<דנה נאמן:>
תלוי. אם מדובר במקרקעין - - - 

<היו"ר זאב בנימין בגין:>
או איך נקבע הערך?

<דנה נאמן:>
אם למשל מדובר במקרקעין, כמובן שזה השמאי הממשלתי במשרד המשפטים. אם מדובר בציוד מיטלטלין, אנחנו עובדים במיקור חוץ עם שמאי רכוש. אלה שמאים כמו שאתה מכיר בחברות ביטוח וכו' שבאים כבר ביום התפיסה. זאת אומרת, אנחנו רואים את הציוד על המשאית, כבר מגיע שמאי לשטח, בודק את הציוד, מצלם אותו, מתעד אותו, ואז מעביר לנו חוות דעת מסודרת של שווי הרכוש שנתפס. על-פי השווי הזה, בשלב כזה או אחר – ברגע שמקבלים צו, או של בית-משפט או לאחר צו חילוט – אנחנו מפרסמים במכרז פומבי את הציוד למכירה. 
<היו"ר זאב בנימין בגין:>
אם במכרז, וזה קורה לעיתים די קרובות, ההצעה הגבוהה ביותר נמוכה מערך הרכוש. מהו ההליך? אני מתעניין באופן כללי. פעם הגיעו אלי לעקל מקרר כי הם חשבו שלא שילמתי מס. ברוך השם הצלנו אותו, בגופנו הגנו על המקרר. זה סיפור לפני 50 שנה. 
<דנה נאמן:>
אני לא יכולה להיות השופר לעניין של רשויות אחרות. נשים בצד מה עושות רשויות אחרות, אני לא אדבר על זה. מה שאנחנו עושים אצלנו – אם אנחנו מקבלים מחיר שהוא נמוך בצורה בלתי סבירה מהשווי השמאי, אנחנו מפרסמים את זה שוב ושוב. זה יכול להיות פעמיים, שלוש, עד שאנחנו מקבלים את המחיר. אם בפעם השלישית אנחנו רואים  שאנחנו לא מקבלים הצעה שהיא סבירה, אנחנו נתכנס ונראה. אולי במקרים כאלה אנחנו נעדיף לשמור על הרכוש ולא למכור אותו ולהמתין. אנחנו נבדוק מה קורה עם ההליכים שמתנהלים במקביל, הליכים פליליים או הליכים מנהליים. אם נראה שצו החילוט קרב ובא, נעדיף להמתין כי נרצה להיות בטוחים שהציוד יחולט בסופו של דבר. אלה פחות או יותר הנהלים, אני כל פעם מתכנסים ומחליטים. 
<היו"ר זאב בנימין בגין:>
אני יכול להעלות בדעתי, ולכן אני מעלה בדעתי לצורך הדיון, אפשרות שונה מעט - הרכוש ערכו א', מכרתם אותו ב-ב', ב' פחות מ-א'. כשיהיה צורך, אם יהיה צורך, והחילוט הזמני יסתיים ללא חילוט קבוע, המדינה תוסיף את ההפרש. כלומר, תחזיר את הרכוש ותוסיף את ההפרש או שכבר אין רכוש, אם הוא נמכר או לא נמכר או נמכר בהפסד בסכום ג', אז מוסיפים ל-ג' את ההפרש כפי שהשמאי קבע, אחרת יצאנו ניזוקים. יכולה להיות עוד גישה שאומרת: השמאי קבע את הערך, אבל השוק קבע את הערך האמיתי בעזרת מכרז. גם זו אפשרות. בואו נראה את התמונה. אני לא מתכוון להאריך את הדיון, אבל אם כבר מדברים וכבר התכנסו...

<דנה נאמן:>
לשאלה שלך יש שתי תשובות, שני חלקים. לרוב השוק אכן קובע. למשל בכלי רכב, גם אם לוי יצחק קובע ששווי הרכב הוא 100,000 שקל, עדיין רכבים היום נמכרים בלפחות 20% פחות מהמחירון. 

<היו"ר זאב בנימין בגין:>
נכון, אפילו פחות מיצחק לוי. 

<דנה נאמן:>
על כן בית-המשפט העליון קבע בפסיקה לגבי הנושא הזה – של מה זה אומר לשמור על ערך הרכוש – שהמדינה צריכה להוכיח שהיא לא התרשלה בשמירתו; אם אנחנו מתייחסים למכירה, שזה לא נעשה ברשלנות או שהמדינה לא עשתה פשיעה חמורה בזה שהיא מכרה אותו בסכום בלתי סביר. 
<היו"ר זאב בנימין בגין:>
ובשקידה ראויה ניסתה לשמור על הערך. 

<דנה נאמן:>
בדיוק, ברגע שאנחנו מוכיחים שניהלנו את זה באופן סביר - - - 

<היו"ר זאב בנימין בגין:>
זו תוספת חשובה. 

<דנה נאמן:>
יש פסיקה של בית-המשפט העליון, אם אדוני ירצה אנחנו נוכל להעביר. 

<נעמה פויכטונגר:>
ולכן כתוב "באופן סביר". זה נועד להבהיר את זה. המבחן שלהם הוא אם הם פעלו באופן סביר. 

כמו שאמרתי קודם, אנחנו מתלבטים כרגע בין שתי אפשרויות, עוד לא חידדנו אותן עד הסוף, שיבהירו את מה שהתכוונו. היום הפסד"פ - פקודת סדר הדין הפלילי – שמתייחסת להליכים פליליים כבר מסדירה את הנושא של סמכות בית-המשפט לתת הוראות לניהול הרכוש או למכור אותו במקרה הצורך, בין בסעיף 34 ובין בסעיף 38, כל אחד מתייחס לתרחיש קצת שונה. אנחנו מבקשים להיעזר בהוראות הקיימות בפסד"פ ולהפנות אליהן באופן שמתאים לתקנות האלה. 
<היו"ר זאב בנימין בגין:>
כתוב "בשינויים המחויבים". מהם השינויים המחויבים?

<נעמה פויכטונגר:>
למשל, שם כתוב שקצין המשטרה חולט. פה לא מדובר על קצין משטרה, אלא על האפוטרופוס הכללי. שינויים מחויבים הם שינויים מובנים מאליהם, לא משהו שצריך להסביר. 
<היו"ר זאב בנימין בגין:>
את העברית אני מבין, רק רציתי לשאול באופן יותר מוחשי. 

<נעמה פויכטונגר:>
מדובר על הגורם הרלוונטי. 

<אפרת חקאק:>
אני אחדד. ההתלבטות שלנו נובעת מכך שב-38, שמדבר על צו מכירה בפסד"פ, יש עילות שמנוסחות בצורה יותר מיושנת. למשל, מתי אפשר לבקש מכירה? כשהנכס עלול להתקלקל או בעל-חיים. זה לא כולל את מה שאנחנו רוצים לחדד פה, שגם בשביל עלויות האחזקה הגבוהות גם אפשר לבקש צו מכירה. לכן יש לנו התלבטות איך בדיוק להפנות לסעיפים הרלוונטיים. 

דבר שני, רצינו להפנות לפסד"פ, כדי שזה יבהיר לאיזה בית-משפט הולכים, כי אנחנו במצב קצת אנומלי פה, שאנחנו בחילוט מנהלי ואין בהכרח הליך פלילי שמתנהל במקביל. לכן צריך להיות מובהר בתקנות לאיזה בית-משפט אנחנו הולכים. 

<היו"ר זאב בנימין בגין:>
מה זה אומר? 

<אפרת חקאק:>
נעשה את זה דרך ההפניה לפסד"פ.

<היו"ר זאב בנימין בגין:>
לא, לא, זה בלשון עתיד. יש לנו כבר נוסח או יהיה ביניכן נוסח?

<אפרת חקאק:>
יש שתי אפשרויות. 

<נעמה פויכטונגר:>
אנחנו רוצים לחדד את זה. 

<היו"ר זאב בנימין בגין:>
טוב. בלאו הכי אנחנו לא מסיימים עד הסיום הסופי והאחרון הבוקר, אז יהיה לנו זמן עד הישיבה הבאה. 

<נעמה פויכטונגר:>
אני אקרא את שתי החלופות שעומדות כרגע על הפרק, וכפי שאמרנו זה עוד נמצא בבירור. 

	ניהול רכוש בניהול זמני 
	4.
	(א) רכוש בניהול  זמני ינוהל באופן סביר על ידי האפוטרופוס הכללי במטרה לשמירה על ערכו, ורשאי האפוטרופוס הכללי לפנות לבית משפט לצורך קבלת הוראות לעניין מכירת הנכס לשם השמירה על ערכו, או בשל עלויות אחזקתו או ניהולו, לפי סעיף 34 לפקודת סדר הדין הפלילי (מעצר וחיפוש) [נוסח חדש], התשכ"ט-1969, בשינויים המחויבים.


<היו"ר זאב בנימין בגין:>
כמו שאמרנו קודם, רק כשהוא צריך, אם, וכן הלאה. רק לחדד את זה. 

<אפרת חקאק:>
נכון, לחדד את זה. השאלה היא איך לעשות את זה. 

<נעמה פויכטונגר:>
מוסכם שיש להבהיר בנוסח הזה שלצורך מכירה פנייה לבית-משפט היא הכרחית. 

<אפרת חקאק:>
זו שאלה פרשנית כללית בחקיקה – כשכתוב "רשאי", האם זה אומר שלצורך אותה פעולה הוא בעצם חייב לפנות לבית-המשפט?

<היו"ר זאב בנימין בגין:>
בעברית שלי לא. בעברית שלי "רשאי", איננו חייב. אבל יש לכם עברית שלכם, אין לי בעיה עם זה. 

<אפרת חקאק:>
נבדוק ונחדד. 

<נעמה פויכטונגר:>
אפשרות שנייה, חלופית, היא: רכוש בניהול זמני ינוהל באופן סביר על-ידי האפוטרופוס הכללי במטרה לשמור על ערכו, ובכלל זה בדרך של מכירת נכס לפי הוראות בית-משפט בהתאם לסעיף 38 לפסד"פ, לרבות בשל עלויות אחזקתו. 

כאמור, אנחנו מבקשים רשות ללבן את העניין הזה. 

<היו"ר זאב בנימין בגין:>
השני יותר קצר, אבל יותר פשוט. לא תמיד הפשוט הוא המועיל ביותר. בסדר, תסכימו אחר כך. 

<אפרת חקאק:>
הנוסח השני הוא באמת יותר פשוט ויותר קריא, הבעיה היחידה היא שב-38 יש עילות מסוימות למכירה שלא תואמות בהכרח את העילות שאנחנו כותבים פה. לכן זה יכול ליצור בלבול. 

<דנה נאמן:>
את הצרכים שלנו בטרור שונים מהצרכים בעולם הפלילי. 

<היו"ר זאב בנימין בגין:>
נו, אז תכתבו "בשינויים המחויבים". אני לומד תוך כדי. זה הכל בתנועה, חברים. 
<נעמה פויכטונגר:>
	
	
	(ב)
ציווה בית המשפט על העמדת אמצעי מחיה סבירים מתוך רכוש בניהול זמני בהתאם לסמכותו מכוח הוראות סעיף 36ג(ב) לפקודת הסמים המסוכנים [נוסח חדש], התשל"ג- 1973 או הורה שר הביטחון כאמור בהתאם לסמכותו מכוח הוראות סעיף 60 לחוק, יעבירם האפוטרופוס הכללי מתוך הרכוש שנתפס.


אני אגיד לפרוטוקול שזה מובהר בדברי ההסבר ואנחנו חושבים שזה כתוב מספיק ברור גם בתקנות, אבל בכל זאת אני אבהיר: ככל שנקבעו אמצעי מחיה סבירים על-ידי הגורמים המוסמכים, הנהנה או בעל הרכוש יכול לקבל אותם מתוך הרכוש הנזיל שנתפס. זאת אומרת, הוא לא יכול פתאום לקבל קצבה שמעולם לא היתה לו ולא היתה באפשרותו הכלכלית מכוח ההוראה הזאת. כלומר, זה תמיד יהיה מוגבל לסכומים הנזילים שמוחזקים על-ידי דנה. 

	ניהול רכוש שניתן לגביו צו חילוט
	5.
	(1) האפוטרופוס הכללי יפעל למימוש רכוש שניתן לגביו צו חילוט חלוט, ולהעברת תמורתו לאוצר המדינה.


כאן אנחנו נמצאים במצב שכבר גורלו של הרכוש הזה נחתם ומכאן יש לנו כבר אינטרס כלכלי אחר לגביו. לא רק השמירה, אלא גם מימוש מיטבי. 

	
	
	(2) עד למימוש הרכוש כאמור בתקנת משנה (א), או עד להפיכת הצו לחלוט, ינהל האפוטרופוס הכללי את הרכוש באופן העשוי להועיל למימושו, ולעניין צו שאינו חלוט, רשאי הוא לממשו בהוראת בית-המשפט לפי הוראות סעיף 34 לפסד"פ.  


גם כאן, האופן שבו נסדיר את זה בתקנה 4, זה גם רוח הדברים שנבהיר פה. הרעיון הוא אותו רעיון.
<היו"ר זאב בנימין בגין:>
מה הבדל בין "ינהל את הרכוש באופן העשוי להועיל למימושו" לבין "ינהל את הרכוש במטרה לשמור על ערכו"?

<דנה נאמן:>
אני אתן דוגמה. נניח נתפסת דירה ואנחנו מגלים שבדירה יש פולשים. אני צופה שכאשר יינתן צו חילוט יהיה לנו מאוד קשה למכור את הנכס במידי, מאחר ויש בנכס פולשים. במיוחד כשאנחנו מדברים בהליכים פליליים, לפעמים הרבה יותר קל לטפל בפולשים כאשר במקביל וברקע מתנהל הליך פלילי. שם יש לנו סל כלים נוח יותר כדי לפעול ולפנות את אותם פולשים מהדירה כבר בזמן ניהול ההליך. לכן אני אמצא לנכון כבר בזמן שמתנהל במקביל הליך פלילי לפעול כדי לפנות את הפולשים מהדירה, כך שביום מתן צו החילוט אני אוכל להועיל את המימוש של הנכס בזה שאני אמכור אותו במידי ואעביר את הכסף לקרן. זו דוגמה אחת. יכולות להיות הרבה דוגמאות מכל מיני סוגי רכוש שונים.
<היו"ר זאב בנימין בגין:>
אז ההבחנה הזאת דרושה, כך אני מבין, בין פעולה לשמירת הערך לבין פעולה באופן העשוי להועיל למימושו.

<דנה נאמן:>
נכון. כאן אני צועדת צעד נוסף – אני כבר יודעת שיש גזר דין וצו חילוט, יש 45 ימים זמן ערעור, יכול להיות שגם יוגש ערעור, ועד שיישמע הערעור ועד שתינתן החלטה בערעור ייקח זמן. בינתיים אני רוצה כבר להתקדם ולהתחיל לעשות פעולות ולא להמתין עכשיו שנה וחצי ורק אז להתחיל. 

<היו"ר זאב בנימין בגין:>
זה הניסוח שמאפשר לך לא להמתין?

<דנה נאמן:>
כן. 

<היו"ר זאב בנימין בגין:>
לולי הניסוח הזה היית נאלצת להמתין?

<דנה נאמן:>
הייתי צריכה לפנות לבית-המשפט בבקשה לקבל צווים שונים במהלך הדרך. כך החוק בעצם מסמיך אותי לבוא ולהתחיל לפעול ולנהל אולי הליך אזרחי במקביל של פינוי פולשים בלי שאני צריכה לפנות לבית-המשפט לקבל צווים מיוחדים לשם כך. אפילו לשלוח שמאי למשל כדי להעריך את הנכס, הוא צריך להיכנס לנכס. בלי כניסה לנכס, חוות דעת שמאית אינה מלאה. 
<היו"ר זאב בנימין בגין:>
ברוך השם, אני לא מתמצה בזה. אמר אברהם שפירא, שומר פתח תקווה, אני חושב בגיל 80:  בכל ימי כשומר לא הרגתי ולא נהרגתי. אני לא עיקלתי ולא נעקלתי. 

<נעמה פויכטונגר:>
אבל המקרר... כמעט. 

<היו"ר זאב בנימין בגין:>
כמעט. בגופנו הדל הגנו על הנכס. 

<עינת קורמן:>
אדוני היושב-ראש, יש לי שאלה, הערה. אנחנו ליווינו את חקיקת החוק הזה גם במושב הקודם. בפעם הקודמת הצענו שרכוש שחולט תמורתו לא תעבור לאוצר המדינה בהכרח. ההצעה המקורית היתה להקים קרן מיוחדת שהכספים שנצברים בה ישמשו לטובת משפחות נפגעי הטרור או נפגעי הטרור עצמם. היתה לנו למשל הצעה לפעולות הנצחה, מיזמים חברתיים לטובת הנצחה של הנפגעים. 

<היו"ר זאב בנימין בגין:>
כן, אני זוכר את ההערה שלכם. 

<עינת קורמן:>
רציתי לדעת אם אפשר בכל זאת להכניס פה איזשהו סעיף קטן. ברור שלא כל הסכום, אנחנו מבינים  זה לא ריאלי. רצינו לנהל קרן, הבנו שזה מסובך. אוקיי. אבל האם אפשר שחלק מתמורתו של הרכוש הזה, בהחלטה של השר או האפוטרופוס, אחוזים מסוימים ישמשו לטובת נפגעי טרור או בני משפחותיהם. 

<היו"ר זאב בנימין בגין:>
תשובת הממשלה. 

<נעמה פויכטונגר:>
יש לשאלה הזאת תשובה קצרה ותשובה ארוכה. התשובה הקצרה היא שברגע שנקבע בהתאם לחוק שהרכוש הזה עובר לאוצר המדינה והוא לא צבוע לצורכי טרור, ממילא – בטח לא במסגרת התקנות – אנחנו לא רשאים להתחיל לייעד את הכסף למטרות אחרות. להבנתי אנחנו לא רשאים. 

התשובה הארוכה – אני לא אאריך יותר מדי, כי אולי היא מיותרת – היא שדנו בשאלה הזאת במסגרת הצעת החוק המקורית, ששם אכן היתה קרן שייעדה את הכסף למטרות מסוימות ושם עלתה האפשרות הזאת. בעקבות הדיונים האלה סוכם שתתקיים פגישה כדי למפות אילו צרכים בדיוק יש לנפגעי טרור שלא מקבלים מענה היום, בגלל שיש הרבה צרכים שכן מקבלים מענים. למיטב זיכרוני התקיימה פגישה במשרד המשפטים בהקשר הזה, אני לא זוכרת מה היה המשך של זה, אבל לא נראה לי שזה כרגע המקום לעשות איזשהו מקצה שיפורים על משהו שלא קודם בסופו של דבר בחוק. 
<עינת קורמן:>
השאלה היא אם אפשר בתקנות האלה לתת סמכות לאדם שיש לו את הסמכות להחליט – שר האוצר או מישהו אחר - - - 

<נעמה פויכטונגר:>
כמו שאמרתי, אנחנו לא בני חורין לקבוע בתקנות ייעוד אחר לכספים. 

<עינת קורמן:>
אולי הוועדה צריכה לשקול בכל זאת את העניין הזה, כי יש כאן גם איזושהי אמירה ערכית. הכסף הזה ששימש לטרור חוזר עכשיו, לפחות חלק ממנו, לטובת הנפגעים. 

<היו"ר זאב בנימין בגין:>
שתי התשובות, הקצרה והארוכה, משלימות זו את זו ולמעשה אולי מספיקה התשובה הקצרה במובן זה שבתקנות אולי זה מאוחר. לעומת זאת, על-פי הבנתי, כי השתמשנו פה בביטוי "רשאי", בכל מקרה האפוטרופוס הכללי רשאי לייעד כסף למטרות שמצויות בתקנות האחרות שלו. 
<אפרת חקאק:>
לא, הוא מינהלת. 

<נעמה פויכטונגר:>
האפוטרופוס הכללי לא שולח כספים לשום מקום. הוא שולח אותם לאוצר המדינה. 

<היו"ר זאב בנימין בגין:>
יש ייעודים לכספים של האפוטרופוס. בזמנו הכרתי חלק מהם. 
<דנה נאמן:>
יש קרן סמים. אולי לזה אדוני מתכוון. 

<היו"ר זאב בנימין בגין:>
נגיד. 

<דנה נאמן:>
יש קרן חילוט הלבנת הון וקרן חילוט סמים. במסגרת הקרנות הללו קבע המחוקק שיש במסגרת פקודת הסמים המסוכנים ארגונים, עמותות, עיריות, שעוסקים במניעת אלכוהול וסמים והם יכולים לפנות למועצת החילוט של קרן הסמים ולבקש בקשות תקציב כל עוד הם עומדים בקריטריונים החקיקה. לכן אני לא בטוחה שהארגון - - - 

<היו"ר זאב בנימין בגין:>
כמה רחוק הסידור שאת  מזכירה מהסידור המוצע כאן?

<דנה נאמן:>
למיטב זיכרוני הסידור שהוצע כאן הועלה כאן במסגרת החקיקה ולא התקבל. 
<נעמה פויכטונגר:>
ההסדר ההוא הוא הסדר חלופי לאוצר המדינה. אם הכסף הולך לקרן הזאת שהוקמה במפורש לגבי סמים, אז הוא לא הולך לאוצר המדינה. פה זה לא נקבע, אלא נקבע שזה הולך לאוצר המדינה כך שאין לנו אפשרות עכשיו להקים קרן כזאת שלא נקבעה בחוק. 

<עינת קורמן:>
האם אפשר להקצות את הכספים בלי להקים קרן? 

<דנה נאמן:>
אני לא מכירה דרך כזאת. זה משהו שאתם צריכים לדבר עם משרד האוצר. 

<נעמה פויכטונגר:>
אין לנו סמכות לחלק כספים. בתקנות פה אנחנו לא יכולים לקחת את הכסף הזה בחזרה ולהחליט שהוא הולך למטרות אחרות. זאת בדיוק היתה המשמעות של העובדה שלא נקבעה קרן בחוק. 
<דנה נאמן:>
הסמכות לנהל את הכספים ניתנה לאפוטרופוס הכללי והוא רשאי על-פי החוק להעביר את הכספים רק לאוצר המדינה. אני לא רשאית להעביר את זה לאף גורם אחר, אין לי שיקול דעת בעניין. זה מה שהחוק קבע. 

<אפרת חקאק:>
גם הסמכות לקבוע את התקנות, הסמכות בסעיף 97 שקובע שהתקנות יטפלו רק בניהול הרכוש, וזה כבר לא ניהול הרכוש. מה שאת מבקשת זה ייעוד הרכוש. לכן בתקנות הספציפיות שאנחנו דנים עליהן היום אין לנו סמכות לפי סעיף 97 להכניס סעיף כזה. 
<היו"ר זאב בנימין בגין:>
דנתם בזאת, לא נפתח את זה עכשיו. הגעתם למסקנה בשקידה ראויה בוודאי. 

<נעמה פויכטונגר:>
	הודעה לחשב הכללי על חילוט רכוש שהוא נכס מקרקעין
	6.
	(א)
היה רכוש שלגביו ניתן צו חילוט נכס מקרקעין, יודיע האפוטרופוס הכללי לחשב הכללי על מתן צו החילוט.

	
	
	(ב)
בטרם יממש רכוש שהוא נכס מקרקעין, יודיע האפוטרופוס הכללי לחשב הכללי על הכוונה לממש את הנכס.

	
	
	(ג)
החשב הכללי רשאי לדרוש מן האפוטרופוס הכללי להעביר אליו את נכס המקרקעין; החשב הכללי ימסור את דרישתו בתוך תקופה שתחילתה במועד מסירת ההודעה לפי תקנת משנה (א) וסיומה תשעים ימים ממועד מסירת ההודעה לפי תקנת משנה (ב).

	
	
	(ד) 
לא דרש החשב הכללי כאמור בתקנת משנה (ג), או שהודיע כי אין בכוונתו לקבל את הנכס, יממש האפוטרופוס את נכס המקרקעין ויעביר תמורתו לאוצר המדינה.

	
	
	(ה) נתגלתה מניעה למימוש נכס מקרקעין שלגביו ניתן צו חילוט, רשאי האפוטרופוס הכללי למסור הודעה על כך לחשב הכללי לצורך קבלת הוראות, לרבות בדבר עשיית שימוש בנכס לצורכי ציבור.


<היו"ר זאב בנימין בגין:>
לא הבנתי. ב-(ה) שוב מופיע "רשאי". רשאי במובן חייב, או גֶפן במובן גַפן? כאן זה מוזר. אני חושב שהוא חייב. יש לו בעיה? כותב מכתב. 

<דנה נאמן:>
מבחינתי אין מניעה לכתוב "חייב". זה בסדר. 

<היו"ר זאב בנימין בגין:>
אני לא רוצה לכתוב "חייב". "יעביר", "ימסור". "ימסור האפוטרופוס הודעה".
<דנה נאמן:>
ממילא זה מה שנעשה בפועל ולכן לא אכפת לי שזה יהיה כתוב. 

<היו"ר זאב בנימין בגין:>
אנחנו מדקדקים פה בפסיקים כדי שנוציא מתחת ידינו מלאכה מתוקנת. 

<נעמה פויכטונגר:>
התקנה הזאת נועדה להקל על האפוטרופוס הכללי כשהסיטואציה מסובכת. 

<היו"ר זאב בנימין בגין:>
אני מקל עליו, כשאני קובע את המסגרת, אני מאוד מקל עליו. זה חוסך לו מחשבה של ארבע דקות, וזה לא מעט. 

<נעמה פויכטונגר:>
	הוראות לביצוע התפקיד
	7.
	בביצוע תפקידו של האפוטרופוס הכללי לפי תקנות אלה יחולו סעיפים 4,  10, 11, 13, 14- לעניין מתן הוראות לאפוטרופוס הכללי על ידי בית המשפט בנוגע למילוי תפקידו, 16, 17 ו-19 לחוק האפוטרופוס הכללי, התשל"ח - 1978, בשינויים המחויבים לפי העניין.


<היו"ר זאב בנימין בגין:>
טוב, אנחנו סומכים על זה שמספרי הסעיפים הם נכונים לעניינים והוגהו ונבדקו כהלכה. 

<נעמה פויכטונגר:>
זו מסגרת הפעילות הרגילה של האפוטרופוס הכללי והכלים שהוא צריך כדי להתנהל. 

	שכר ניהול ומימוש


	8.
	(א)
שכר הניהול של האפוטרופוס הכללי בעד ניהול רכוש לפי תקנות אלה יהיה –

	
	
	
	(1)
חמישה אחוזים משוויו הכולל של הרכוש, והוא ייגבה עם קבלתו לניהול בידי האפוטרופוס הכללי או עם מימושו; ואולם אם הוחזר רכוש בניהול זמני למי שממנו נתפס, לא ייגבה שכר לפי פיסקה זו בעד ניהולו;

	
	
	
	(2)
שכר שנתי של חצי אחוז מערך הכספים שהושקעו על ידי האפוטרופוס הכללי.


<היו"ר זאב בנימין בגין:>
מהו שוויו הכולל? כפי שנקבע ביום התפיסה, כשהגיע לאפוטרופוס הכללי או לאחר מכירת הנכס במחצית מערכו כפי שננקב על-ידי השמאי? תסלחו לי שאני מקשה עליכם.

<דנה נאמן:>
אם הנכס נמכר, השווי ייקבע לפי חוות דעת השמאי. אם הנכס נמכר במחצית משוויו לאחר שפעלנו בשקידה סבירה – זה הסכום שיוחזר. 

<היו"ר זאב בנימין בגין:>
אז הסכום הנמוך מבין הסכומים. 

<דנה נאמן:>
הסכום הנמוך מבין הסכומים. אני יכולה לציין שהעניין הזה כבר הוסדר בתקנות הסמים המסוכנים, ויש התייחסות לכך בתקנות המאבק בפשיעה. 

<היו"ר זאב בנימין בגין:>
אז אולי נפנה?

<דנה נאמן:>
יש כבר התייחסות לעניין של העברת הכספים בפקודת הסמים המסוכנים. אני יכולה להפנות לסעיפים הרלוונטיים. 
<היו"ר זאב בנימין בגין:>
כולכם משכילים, יכול להיות אדם שפחות מבין בזה. זה לא הכרחי.

<נעמה פויכטונגר:>
אתה מבקש שההפניה תהיה יותר ברורה?

<היו"ר זאב בנימין בגין:>
אם את אומרת שיש הגדרה טובה לעניין זה - - - 

<דנה נאמן:>
לא אמרתי שהיא טובה, אלא שיש התייחסות.

<היו"ר זאב בנימין בגין:>
יפה, שיש הגדרה שהיא תואמת את ההסבר המלומד שעכשיו נתת לנו, שהוא מאוד משכנע. השאלה היא אם אנחנו בטוחים שכך ינהגו. 

<דנה נאמן:>
אני בדעה שאם נקבעו הסדרים שונים בפקודת הסמים המסוכנים בתקופת המנדט ויש לנו היום את האפשרות לחדד ולתת את ההסבר - - - 
<היו"ר זאב בנימין בגין:>
אה, הפנית אותי למנדט. חשבתי שזה מוסדר. 

<דנה נאמן:>
פקודת הסמים המסוכנים היא פקודה מנדטורית. אמנם אנחנו מתנהלים על-פיה היום, אבל לא בהכרח הניסוחים הם ניסוחים מיטביים. 

<היו"ר זאב בנימין בגין:>
על זה אני מוכן להסכים בלי לקרוא אותה. זה קשור לנושאים אחרים שעל סדר יומנו. 

<דנה נאמן:>
לכן סברנו שבמקרה הזה אם אפשר לנסח את הדברים בשפה שלנו היום, יהיה לנו קל יותר. 

<היו"ר זאב בנימין בגין:>
אוקיי. 

<דנה נאמן:>
הזכרתי את הסעיפים האלה כדי להגיד שאנחנו לא המצאנו את ההליך, זה משהו שכבר מתקיים גם היום. 

<נעמה פויכטונגר:>
אין לנו את התנגדות לבחון אם יש בנוסחים כדי לשפוך אור. 

	
	
	(ב)
שכר האפוטרופוס הכללי בעד ביצוע עסקה במקרקעין על ידו יהיה שלושה אחוזים מן התמורה; שכר זה ייגבה בתום ביצוע העסקה.

	צו להחזרת רכוש או תשלום 
	9.
	ציווה בית המשפט על החזרת רכוש המנוהל על ידי האפוטרופוס הכללי לפי תקנות אלה, או על תשלום בשל ביטול צו חילוט או תיקונו, או ביטל שר הביטחון את צו התפיסה, כולו או חלקו, יחזיר האפוטרופוס הכללי את הרכוש התפוס לזכאי על פי הצו, או יעביר לו את התשלום כאמור בהתאם להוראת בית המשפט או שר הביטחון, לפי העניין.

	קרן שמורה


	10.
	(1) לשם ביצוע תפקידו של האפוטרופוס הכללי לפי תקנות אלה, ובכלל זה ביצוע תשלומים בעד פעולות התפיסה, הניהול, החילוט והמימוש, או החזרת רכוש, ישמור האפוטרופוס הכללי בידיו מתוך הרכוש המחולט סכום במזומנים שלא יפחת מ – 2,000,000 שקלים חדשים (להלן – קרן שמורה); כספים שהופקדו מעל יתרה זו יועברו בתום כל שנת כספים לאוצר המדינה בהתאם לתקנות אלה.

	
	
	(2) החשב הכללי רשאי לבצע ביקורת כספית אחת לתקופה בהתאם לשיקול דעתו ובתיאום עם האפוטרופוס הכללי.


<היו"ר זאב בנימין בגין:>
אני לא מבין, כנראה שהבוקר הזה הוא יותר קשה לי מבקרים אחרים. "ישמור סכום שלא יפחת משני מיליון שקלים חדשים", אבל נניח שהרכוש שנתפס ערכו 644,000. אז מה?

<נעמה פויכטונגר:>
זה מתייחס לכל הרכוש, לא לרכוש ספציפי. זה לא לפי כל תפיסה ותפיסה. 

<דנה נאמן:>
אנחנו הרי לא יכולים לצפות מה יהיה היקף התפיסות בחוק הטרור. 
<היו"ר זאב בנימין בגין:>
זה 2  מיליון שקלים לפחות מתוך כלל התפיסות, לא לתפיסה המסוימת שזה נוגע לה. 

<דנה נאמן:>
נכון, לכלל התפיסות. 

<היו"ר זאב בנימין בגין:>
אז למה אני צריך את זה פה? יש לכם בוודאי חוק שמסדיר את זה כללי. 

<דנה נאמן:>
זהו שלא. התקציב ממשרד האוצר צריך להינתן פר עניין, פר חוק. אם קיבלתי תקציב לצורך הפעלת חוק המאבק בארגוני פשיעה, אני לא יכולה לעשות בו שימוש לצורך יישום של חוק אחר. 

<היו"ר זאב בנימין בגין:>
עכשיו אני מבין. לצורך הפעלת החוק על-פי תקנות אלה. 

<דנה נאמן:>
כן. אני צריכה איזשהו תקציב שיהיה לי. 

<היו"ר זאב בנימין בגין:>
לכן זה בא לשם ביצוע תפקידו לפי תקנות אלה. 

<דנה נאמן:>
אני לא רוצה למצוא את עצמי במצב שבו אני העברתי רכוש לאחסון ואין לי איך לשלם לו.

<היו"ר זאב בנימין בגין:>
הבנתי. חשבתי שזה מכל פריט. זה מספיק ברור "לפי תקנות אלה"? או מתוך כלל הרכוש הנתפס לפי תקנות אלה? כי יכולתי להבין, כפי שהבנתי בהתחלה, לשם ביצוע תפקידו לפי תקנות אלה יחזיק ב-2 מיליון, ואם אין – אם תפס במשך שלושה חודשים שלוש מכוניות מ-2004, סובארו? אז לא יהיו לו 2 מיליון. 
<נעמה פויכטונגר:>
אולי נכתוב מתוך כלל הרכוש המחולט? 

<אפרת חקאק:>
כתוב מתוך הרכוש המחולט.

<היו"ר זאב בנימין בגין:>
מתוך כלל הרכוש המחולט. עכשיו זה יותר ברור. אני מדקדק, כדי שנצא מהבוקר עם תחושה שעשינו משהו. אחרת מה? 

<דנה נאמן:>
אנחנו נצא עוד יותר עם תחושה כזאת אם תהיה הצבעה בסוף. 

<היו"ר זאב בנימין בגין:>
התקדמנו. אני חושב שהודעתו אתמול של המשנה ליועץ המשפטי כאן בוועדה, לפרוטוקול, היתה חשובה בעניין זה. בסדר, כיוון שסוכם כך – אז כך. לא הספקתי לשנות. 

<נעמה פויכטונגר:>
לפני סעיף 11 אני אקדים שתי מילים. סעיף הדיווח הוא סעיף שאינו קיים היום. כמובן שהכנסנו אותו באופן וולונטרי כי חשבנו שנכון לתת תמונת מצב כללית, כפי שאני אקרא בהמשך. יחד עם זאת, מאחר שלמרבה הצער, עד לרגע זה, הנושא הזה עדיין לא תוקצב ועדיין אין לנו את מערכת המחשוב הדרושה לשם תמיכה במנגנון הדיווח הזה, התיקון שאנחנו מבקשים פה הוא דחייה של הסעיף הזה כדי שאפשר יהיה להתארגן ולעמוד בו. אני אקרא בנוסח שמבקשים. 
	דיווח 
	11.
	(1) בתום כל שנת כספים – החל משנת הכספים של 2018 – יעביר האפוטרופוס הכללי דיווח לחשב הכללי על רכוש שמומש ועל רכוש שחולט ולא מומש לפי תקנות אלה, הסכומים שהועברו לאוצר המדינה ונכסי מקרקעין שהועברו לפי תקנה 6 באותה שנה.

	
	
	(2) אחת לשנה, או במועד אחר שיקבע הגורם הממונה בתיאום עם האפוטרופוס הכללי, יעביר האפוטרופוס הכללי דיווח לגורם הממונה על רכוש שנתפס ורכוש שחולט לפי הוראות סימן ב' לפרק ה' בחוק, בחלוקה לפי הצווים שמכוחם נתפס הרכוש או חולט.


גם לגבי תקנה משנה (ב) אנחנו מבקשים את אותו מועד תחילה. 

	תחילה
	12.
	תחילתן של תקנות אלה במועד תחילת החוק. 


למעשה זה מידי כי החוק כבר בתוקף. 
<היו"ר זאב בנימין בגין:>
ל-11(א) – אין נציג של החשבות הכללית באפוטרופוס הכללי?

<דנה נאמן:>
לא. האפוטרופוס הכללי הוא מעין תאגיד ולכן כל ניהול הכספים נעשה בנפרד. ולמה? הרי האפוטרופוס הכללי מנהל כספים של צדדי ג' שהם לא המדינה. כדי למנוע ניגוד עניינים, כדי שחשב האוצר לא ינהל כספים של אנשים פרטיים – עזבונות, נעדרים וכל מיני רכוש אחר שהאפוטרופוס הכללי מופקד עליהם – מי שמנהל את הכספים באפוטרופוס הכללי הוא לא חשב מטעם האוצר. לעומת זאת כאן, בגלל שאנחנו כן מנהלים רכוש עבור האוצר, סברנו שראוי שאנחנו נעביר דיווח קבוע לאוצר אודות הכספים שאנחנו מנהלים. 
<היו"ר זאב בנימין בגין:>
לא, זה לא קבוע, זה פעם בשנה. 

<דנה נאמן:>
כן, פעם בשנה, בתום שנת כספים. 

<היו"ר זאב בנימין בגין:>
אני זוכר את הדיון הזה עם משרד הביטחון לפני שנים רבות. בסוף החשב הכללי לא ינהל, אבל אני לא רואה בעיה עקרונית וטכנית, כי אפשר בקלות לארגן את זה שבחשבות הכללי יהיה מסך ב-read only שיראו את הפעולות. האם זה פוגם ברעיון של רשות עצמאית?

<דנה נאמן:>
כן. יש לי בעיה, בגלל שמחלקת הכספים מנהלת את הכספים לא רק עבורנו אלא עבור כלל היחידות המקצועיות באגף, שמנהלות כמובן עבור אנשים פרטיים. לכן מאוד בעייתי לקבוע סוג של מנגנון כזה. זה לא ישים. 
<היו"ר זאב בנימין בגין:>
טוב, אז פעם בשנה. הסיכום הזה של פעם בשנה והחל מ-2018 מקובל על החשבות הכללית?

<עמית וסאל:>
כן. כל התקנות נוסחו בשיתוף פעולה ואנחנו מסכימים. אין לנו השגות, הכל מקובל עלינו כפי שהוא. 

<היו"ר זאב בנימין בגין:>
אני שמח על הערתך. ממשלה עובדת בתיאום, חברים, מדברת בקול אחד. אנחנו ממש מתקדמים. 

<נעמה פויכטונגר:>
אני קצת מצרה על נימת ההפתעה. 

<היו"ר זאב בנימין בגין:>
הגענו לחתימות. תחילתן של התקנות האלה במועד - - - 

<נעמה פויכטונגר:>
אנחנו כבר נתקן את זה למועד פרסומן, מכיוון שהחוק כבר בתוקף. 

<היו"ר זאב בנימין בגין:>
עוד הערות? לא. אני מאוד מודה לכם. כמו שמודיעים במליאה אצלנו: הצבעה במועד אחר, אבל זה לא יגרום לטרחה מרובה. 

<אסף פרידמן:>
אתה רוצה להצביע ולהגיש רוויזיה או להצביע במועד אחר?

<היו"ר זאב בנימין בגין:>
והיא לא מוגבלת בזמן? אין לי פה חקיקה. 
<אפרת חקאק:>
אפשר לקבוע מועד רק להצבעות. 

<אסף פרידמן:>
אפשר, פשוט טכנית זה יותר פשוט, כי אז אתה רק מסיר את הרביזיה. 

<היו"ר זאב בנימין בגין:>
לא אכפת לי. אני מקשה, אבל אני לא רוצה סתם להקשות. אני יכול להחזיק רביזיה כזאת ככל שאני רוצה? היא לא מוגבלת בזמן?

<אפרת חקאק:>
היא לא מוגבלת בזמן. 

<היו"ר זאב בנימין בגין:>
אז זה רעיון. 

<נעמה פויכטונגר:>
אולי אני אגיד – אני לא יודעת אם זה מתאים לדיון משודר או לא – מכיוון שהיו שיחות מקדימות עם אדוני היושב-ראש, ודובר גם אתמול על נושא של קידום - - - 

<היו"ר זאב בנימין בגין:>
אחד הדברים שאני אוהב בניהול הישיבות שפונים אלי: אדוני. אדוני צדק; אדוני יודע; 

<נעמה פויכטונגר:>
אם זה יעזור, אני מוכנה להגיד עוד כמה פעמים. 

כמו שהובהר אתמול, כולנו שותפים למוטיבציה לקדם המשך ביטול של חלקים נוספים בתקנות ההגנה, ועל זה רז דיבר באריכות אתמול. נדמה לי שגם סוכם בין אדוני ללשכת שרת המשפטים שכבר במועד הקרוב תיקבע ישיבה לצורך קידום העניין הזה. כמובן שאין לנו עמדה אם אדוני יחליט להצביע כרגע, אם ברביזיה או להצביע בעתיד. אנחנו רק היינו רוצים לבקש שהתקנות האלה לא יהיו בנות ערובה עד להשלמת ביטול תקנות ההגנה, מפני שכולנו יודעים שזה תהליך ממושך. אפשר להתחיל אותו, אפשר לעבוד עליו בחריצות, אי אפשר להבטיח שזה ייעשה בטווח שבו אנחנו צריכים את התקנות הללו. 
<היו"ר זאב בנימין בגין:>
אין לי שום כוונה כזאת. אני אפילו יכול לומר, צריך לומר, שחשתי כמובן קושי בעצם ההסכמה הזאת על תוצאות הישיבה של היום. אמרתי קודם שאני חושב שהתקדמנו אתמול בהודעת המשנה ליועץ המשפטי. אני שמח על כך. אכן פנו אלי מלשכת שרת המשפטים והודיעו לי שיקבע מועד. גם על כך אני שמח. לא זו הכוונה. 

אני אעשה כעצתך ונצביע, ואז באופן הפרלמנטרי המוזר הזה – שרק למדתי עליו בשנה האחרונה – נלך בדרך זו ובכך אולי תראו במועד הקרוב ככל הניתן. אני מבין את הצורך ואני לא יודע איך התגלגלנו לכאן שלא בטובתנו. 
אין חברי כנסת אחרים, אז אני מעלה להצבעה את תקנות המאבק בטרור (ניהול רכוש שנתפס ושחולט). צריך פעמיים שי"ן? לא "נתפס וחולט", אלא "שנתפס ושחולט"?

<נעמה פויכטונגר:>
אם כתוב רק "שנתפס וחולט", זה נראה כאילו מדובר על אותו רכוש שעבר את כל התהליך. אנחנו מדברים על כל סוגי הרכוש וכל סוגי התפיסות. 
<היו"ר זאב בנימין בגין:>
בסדר. הצבעה על תקנות המאבק בטרור (ניהול רכוש שנתפס ושחולט), התשע"ז-2017. בכל זאת יש עוד הערה שתגידו עוד פעם אדוני? לא בא לי לנעול את הישיבה. אני אספור בפרוטוקול. 
<גל כהן:>
אם אתה רוצה, אדוני, אני מוכן להוסיף משהו. בשם אחד הלקוחות, אני חושב הלקוחות המועדפים של יחידת החילוט בחצי השנה האחרונה, גם בלי התקנות האלה הם עשו עבודה נהדרת. הם עזרו מאוד מאוד לייצב את חוק המאבק בטרור. הם תמיד יעילים, תמיד נכונים לעזור. בהחלט יש מקום לשבח אותם. 
<היו"ר זאב בנימין בגין:>
אתם רואים, כמה טוב היה שלא נעלתי את הישיבה? אחד היתרונות של התקנות האלה, שהן קצרות. אפשר להאריך כמובן גם בתקנות. 

אנחנו נצביע, כמובן כל מי שהוא בעל זכות הצבעה, רק חברי הוועדה. מי בעד? מי נגד? מי נמנע?

הצבעה
בעד – 1
נגד – אין
נמנעים – אין 

תקנות המאבק בטרור (ניהול רכוש שנתפס ושחולט), התשע"ז-2017, נתקבלו. 
<היו"ר זאב בנימין בגין:>
אין מתנגדים, אין נמנעים, אושר. 

בטרם אנעל את הישיבה, אני מודיע שאני מגיש בזאת רביזיה על האישור שאישרתי. זר לא יבין זאת. בסדר, התקדמנו. 

תודה רבה לכולכם. תודה לגל על הערתך החשובה. הישיבה נעולה. 

<הישיבה ננעלה בשעה 10:25.>

